Il-Kunsill estenda l-mandat tal-missjoni ta' taħriġ tal-UE fil-Mali (EUTM Mali) b'sentejn, sat-18 ta' Mejju 2020 . Il-Kunsill emenda wkoll il-mandat tal-missjoni biex fl-objettivi tagħha jiġi inkluż l-għoti ta' konsulenza u appoġġ ta' taħriġ għall-Forza Konġunta tal-G5 tas-Saħel , bħala parti mill-isforzi attwali tal-UE biex tappoġġa l-proċess tal-G5 tas-Saħel. Il-Kunsill qabel ukoll li jalloka baġit ferm ikbar ta' EUR 59.7 miljun għall-missjoni għall-perjodu mid-19 ta' Mejju 2018 sat-18 ta' Mejju 2020, meta mqabbel ma' EUR 33.4 għall-perjodu attwali ta' sentejn. Din id-deċiżjoni tfisser li l-isforzi li twettqu matul ix-xhur reċenti biex il-ħidma tal-missjonijiet kemm ċivili kif ukoll militari tal-PSDK tiġi reġjonalizzata (EUTM Mali, EUCAP Sahel Mali u EUCAP Sahel Niger) fis-Saħel ser isiru aktar operazzjonali . L-għan hu li jingħata appoġġ lill-kooperazzjoni reġjonali fil-qasam tas-sigurtà, kif stipulat fil-konklużjonijiet tal-Kunsill dwar il-Mali u s-Saħel tad-19 ta' Ġunju 2017. Il-missjoni EUTM Mali tassisti fir-rikostruzzjoni ta' forzi armati tal-Mali effettivi u responsabbli, li kapaċi jiżguraw is-sigurtà fit-tul tal-Mali u, taħt il-kontroll tal-awtoritajiet ċivili, jistabbilixxu mill-ġdid l-integrità territorjali tal-pajjiż. Għal dan l-għan, EUTM Mali tipprovdi taħriġ għal unitajiet tal-forzi armati tal-Mali u tgħin biex tiġi żviluppata kapaċità ta' taħriġ awtonoma. Il-missjoni tipprovdi wkoll konsulenza lill-awtoritajiet tal-Mali dwar ir-riforma tal-armata. Il-kwartieri ġenerali tal-missjoni jinsabu f'Bamako, il-Mali. Il-kmandant tal-missjoni huwa l-Brigadier Ġeneral Enrique Millán Martinez, ċittadin Spanjol li beda l-funzjonijiet tiegħu fil-31 ta' Jannar 2018. Il-missjoni hija parti mill-approċċ komprensiv tal-UE għas-sigurtà u l-iżvilupp fis-Saħel. Hemm żewġ missjonijiet oħra tal-PSDK fir-reġjun: EUCAP Sahel Mali, li tappoġġa l-isforzi tal-istat tal-Mali biex jiżgura l-ordni kostituzzjonali u demokratiku, jimplimenta l-kondizzjonijiet għal paċi dejjiema u jżomm l-awtorità tiegħu fit-territorju kollu; u EUCAP Sahel Niger, li tappoġġa l-ġlieda kontra l-kriminalità organizzata u t-terroriżmu fin-Niġer. Skeda informattiva dwar EUTM Mali Il-Mali u s-Saħel: l-UE ssaħħaħ l-azzjoni tagħha b'appoġġ għas-sigurtà tar-reġjun, stqarrija għall-istampa tal-20 ta' Ġunju 2017 Il-Mali u s-Saħel: il-Kunsill jadotta konklużjonijiet Ara l-paġna tal-laqgħa